Raed Arafat a găsit "problema majoră" din Capitală. "Noi nu trebuie să protejăm pe cei care doresc să încalce legea".
Raed Arafat susține că localurile din București reprezintă o problemă majoră, în contextul infectării cu Covid-19. Șeful DSU spune că este necesară o "măsură dură" pentru cele care nu respectă regulile de prevenire a răspândirii Covid-19. Luni, Capitala a sărit pragul de 6 la rata de infectare.
Raed Arafat, șeful Departamentului pentru Situaţii de Urgenţă, a afirmat că localurile din Capitală reprezintă o problemă majoră în ceea ce privește creșterea numărului de infectări și că este necesară o "măsură dură" pentru cele care nu respectă regulile de prevenire a răspândirii Covid-19."Localurile din Bucureşti într-adevăr reprezintă o problemă majoră şi nu numai în Bucureşti. Din păcate, pe linia de amenzi este o problemă cu care ne confruntăm. De altfel, domnul ministru Bode a zis foarte clar că urmează să se amendeze o lege prin care astfel de localuri să fie închise şi sigilate timp de două săptămâni la fiecare încălcare, pentru că se pare că amenzile nu au impactul scontat. Sunt localuri de noapte la care la masă stai şi înţeleg că factura depăşeşte 10.000 de lei la o masă şi dacă la o masă faci 10.000 de lei ce te interesează că vine poliţistul şi-ţi dă amendă de 5.000 de lei pentru noaptea respectivă, că nu are voie să-ţi dea mai multe amenzi odată? Şi atunci aceste zone care încalcă regulile trebuie să fie luată o măsură mai aspră cu ele pentru că, în final, noi nu trebuie să protejăm pe cei care doresc să încalce legea şi încalcă legea, noi trebuie să protejăm pe cei care nu vor să încalce legea şi care vor să-şi desfăşoare activităţile în condiţiile prevăzute de ordinele miniştrilor şi de dispoziţiile legale care există", a declarat Raed Arafat, la Digi24."Noi nu am fost adepţii unor măsuri dure, dar nici nu putem să stăm să vede cum unii încalcă regulile"Raed Arafat a mai spus că, în următoarea perioadă, vor exista anumite reglementări."Putem să ne aşteptăm la anumite reglementări în următoarea perioadă care unu: să intensifice controalele în mecanismele care există deja şi care sunt aprobate şi este posibil să apară unele reguli care să fie aplicate pe durata weekend-ului, tocmai să nu impacteze activităţile esenţiale, dar să limiteze activităţile neesenţiale. Putem să vedem că alte ţări sunt din nou cu măsuri mult mai dure. Noi nu am fost adepţii unor măsuri dure, unor măsuri radicale, dar nici nu putem să stăm să vede cum unii încalcă regulile sau nu respectă regulile şi cum spitalele sunt pline cu pacienţi", a mai spus șeful DSU.